CELEX: 62013TN0539
Language: el
Date: 2013-10-02 00:00:00
Title: Υπόθεση T-539/13: Προσφυγή-αγωγή της 2ας Οκτωβρίου 2013 — Inclusion Alliance for Europe κατά Επιτροπής

18.1.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 15/19
            
         Προσφυγή-αγωγή της 2ας Οκτωβρίου 2013 — Inclusion Alliance for Europe κατά Επιτροπής
   (Υπόθεση T-539/13)
   2014/C 15/29
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα-ενάγουσα: Inclusion Alliance for Europe GEIE (Βουκουρέστι, Ρουμανία) (εκπρόσωπος: S. Famiani, δικηγόρος)
   
      Καθής: Ευρωπαϊκή Επιτροπή
   
      Αιτήματα της προσφεύγουσας-ενάγουσας
   
   Η προσφεύγουσα-ενάγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Ευρωπαϊκής Επιτροπής της 17ης Ιουλίου 2013, με την οποία αυτή απαίτησε την καταβολή συνολικού ποσού 212 411,89 ευρώ για τα έργα αριθ. 224482, το οποίο φέρει την ονομασία MARE (80 352,07 ευρώ), αριθ. 216820, το οποίο φέρει την ονομασία SENIOR (53 138,40 ευρώ) και αριθ. 225010, το οποίο φέρει την ονομασία ECRN (78 231,42 ευρώ), και
            
         
               —
            
            
               να υποχρεώσει την Ευρωπαϊκή Επιτροπή να αποκαταστήσει την υλική ζημία και να ικανοποιήσει την ηθική βλάβη που υπέστη η προσφεύγουσα-ενάγουσα, οι οποίες υπολογίζονται στο συνολικό ποσό των 3 000 000 ευρώ ή να καταβάλει ποσό το οποίο θα υπολογισθεί ποσοτικώς στο πλαίσιο της δίκης και να την καταδικάσει στα έξοδα, προσαυξημένα με τόκους και λαμβανομένου υπόψη του πληθωρισμού όσον αφορά τα ποσά που θα επιδικασθούν.
            
         
      Λόγοι και κύρια επιχειρήματα
   
   Η προσφεύγουσα-ενάγουσα εν προκειμένω εταιρία, η οποία μετείχε σε τρία έργα που είχαν εγκριθεί στο πλαίσιο του εβδόμου προγράμματος-πλαισίου της Ευρωπαϊκής Κοινότητας για δραστηριότητες έρευνας, τεχνολογικής αναπτύξεως και επιδείξεως (2007-2013), προσβάλλει την απόφαση της Επιτροπής περί μερικής ανακτήσεως των ενισχύσεων που χορηγήθηκαν.
   Προς στήριξη της προσφυγής-αγωγής της, η προσφεύγουσα-ενάγουσα προβάλλει οκτώ λόγους.
   
               1)
            
            
               Ο πρώτος λόγος αντλείται από το ότι στην περίπτωση των έργων MARE και SENIOR δεν είχε εφαρμογή ο δημοσιονομικός οδηγός του έτους 2010 ούτε και παρήγε αποτελέσματα.
               
                           —
                        
                        
                           Η προσφεύγουσα-ενάγουσα προβάλλει συναφώς την έλλειψη αναδρομικής ισχύος του δημοσιονομικού οδηγού του έτους 2010, καθόσον έπρεπε να εφαρμοσθούν οι οδηγοί του έτους 2007, οι οποίοι ίσχυαν κατά τον χρόνο συνάψεως των συμβάσεων.
                        
                     
         
               2)
            
            
               Ο δεύτερος λόγος αντλείται από το ότι η Ευρωπαϊκή Επιτροπή και η υπεύθυνη για τον οικονομικό έλεγχο εταιρία δεν αναγνώρισαν το δικαίωμα ακροάσεως που επικαλέσθηκε η προσφεύγουσα-ενάγουσα.
               
                           —
                        
                        
                           Η προσφεύγουσα-ενάγουσα υποστηρίζει συναφώς ότι η Ευρωπαϊκή Επιτροπή παρέβη τους κανόνες του παραρτήματος II της συμβάσεως, τόσο όσον αφορά το δικαίωμα ακροάσεως όσο και ως προς την τήρηση των προθεσμιών για την υποβολή των εκθέσεων.
                        
                     
         
               3)
            
            
               Ο τρίτος λόγος αντλείται από παραβίαση εκ μέρους της Ευρωπαϊκής Επιτροπής της αρχής της συνεργασίας και της αμοιβαίας εμπιστοσύνης έναντι της προσφεύγουσας-ενάγουσας, όσον αφορά ειδικότερα μη χρηστή διαχείριση και επιζήμια στάση καχυποψίας της πρώτης έναντι της δεύτερης.
            
         
               4)
            
            
               Ο τέταρτος λόγος αντλείται από την ασάφεια ως προς τους κανόνες που έχουν εφαρμογή στην περίπτωση των Μικρών και Μεσαίων Επιχειρήσεων (στο εξής: ΜΜΕ) προκειμένου να αναγνωρισθούν οι δαπάνες του έργου.
               
                           —
                        
                        
                           Η προσφεύγουσα-ενάγουσα διατείνεται συναφώς ότι η Ευρωπαϊκή Επιτροπή παρέλειψε να επισημάνει τους κινδύνους που συνδέονται με τους μηχανισμούς σφάλματος του λογιστικού συστήματος, οι οποίοι ενδέχεται να έχουν ως αποτέλεσμα την απόρριψη του συνόλου των δαπανών έργου.
                        
                     
         
               5)
            
            
               Ο πέμπτος λόγος αντλείται από τη μη εφαρμογή των κανόνων της διεθνούς ομοσπονδίας οικονομικού ελέγχου και της εφαρμοστέας στον τομέα οικονομικού ελέγχου των ΜΜΕ ευρωπαϊκής νομοθεσίας.
            
         
               6)
            
            
               Ο έκτος λόγος αντλείται από την επιλεξιμότητα των δαπανών του έργου και την παράλειψη αξιολογήσεως του οικονομικού ελέγχου.
            
         
               7)
            
            
               Ο έβδομος λόγος αντλείται από το ότι η υπεύθυνη για τον οικονομικό έλεγχο εταιρία στήριξε κατά βάση τις κρίσεις της περί απορρίψεως των δαπανών στην αποκλειστική χρήση φύλλων παρουσίας.
               
                           —
                        
                        
                           Η προσφεύγουσα-ενάγουσα διατείνεται συναφώς ότι οι ελεγκτές απέρριψαν ορισμένα οδοιπορικά διότι δεν περιλαμβάνονταν στο έγγραφο αρχικού προγραμματισμού (Dow), μολονότι είναι σύνηθες τα σχέδια εργασίας των έργων να λαμβάνουν αναλυτική μορφή από έτος σε έτος.
                        
                     
         
               8)
            
            
               Ο όγδοος λόγος αντλείται από το νόμιμο δικαίωμα της προσφεύγουσας-ενάγουσας να λάβει αμοιβή για τις δραστηριότητες που υλοποίησε δεόντως και από αδικαιολόγητο πλουτισμό της Ευρωπαϊκής Επιτροπής.
               
                           —
                        
                        
                           Η προσφεύγουσα-ενάγουσα διατείνεται συναφώς ότι τα αποτελέσματα των έργων MARE, SENIOR και ECNR παραδόθηκαν στην Ευρωπαϊκή Επιτροπή εντός των προβλεπομένων προθεσμιών. Η Επιτροπή δέχθηκε άνευ επιφυλάξεων τα εξαιρετικά αποτελέσματα, ο δε αρμόδιος για τον τομέα Ευρωπαίος Επίτροπος τα ενέκρινε και τα υπέγραψε. Λαμβανομένης υπόψη της εξαιρετικής ποιότητας της παρασχεθείσας εργασίας, η διάρκεια του έργου ECNR παρατάθηκε κατά έξι μήνες. Η απόρριψη του συνόλου των δαπανών των έργων αντιβαίνει συνεπώς στην αρχή περί νομίμου δικαιώματος ανταμοιβής για την παρασχεθείσα εργασία, στοιχείο που έχει ως αποτέλεσμα τον αδικαιολόγητο πλουτισμό της Ευρωπαϊκής Επιτροπής.